Groot hartseer tref voormalige plakkerskampatleet | Maroela Media
Irene van Niekerk, die plakkerskampatleet van Krugersdorp wie se verhaal talle mense wêreldwyd aangeraak het, en haar familie is in rou gedompel ná die afsterwe van haar ma, ook Irene (55), wat 'n kampvegter vir arm mense was.
"Irene vat dit baie erg. Hulle was baie na aan mekaar," het 'n verslae Hugo van Niekerk (54), Irene snr. se man, Dinsdag aan Maroela Media gesê nadat sy vrou Vrydag oorlede is.
"Irene [snr.] het komplikasies ontwikkel nadat sy sowat vier maande gelede 'n obstruksie in haar derms ontwikkel het. Sy het vir lank pyn gehad en verskeie dokters gaan sien wat maar net vir haar medikasie gegee het wat nie gewerk het nie."
Paul het begin Junie sy voet neergesit nadat sy vrou nie beter geraak het nie en daarop aangedring dat sy Leratong-hospitaal toe gaan, waar sy in die waakeenheid opgeneem is.
Irene van Niekerk snr. Foto: Via Facebook
"Haar binnegoed het basies geskeur en haar liggaam vergiftig soos as 'n mens se blindederm bars. Sy het in 'n stadium beter geraak, maar sedert verlede Saterdag het sy agteruitgegaan en die infeksie het tot orgaanversaking gelei. Sy was sedert haar opname omtrent die heeltyd in waakeenheid."
Paul en Irene snr. was die opsigters van die Kroningspark-woonwapark wat in 2014 deur die Mogale City-munisipaliteit toegemaak is. Hulle het hulself daarna in Munsieville gaan vestig waar die gesin sedertdien gebly het.
Paul het 'n paar jaar terug 'n beroerte gehad en die gesin se enigste inkomste is sy Sassa-toelaag. Selfs al het hulle self swaargekry, het Irene snr. 'n passie vir arm mense gehad en as ambassadeur vir arm mense opgetree.
Gemeenskapslede beskryf haar as 'n hardwerkende vrou wat altyd tyd gehad het vir iemand in nood. Hulle het ook liefdevol na haar verwys as "die ma van Munsieville".
Irene word op 15 Augustus om 13:00 vanuit 'n kerk in Newlands in Johannesburg begrawe, waarna sy in die Wespark-begraafplaas ter ruste gelê gaan word. Die kerk moet nog bevestig word.
Buiten Paul en Irene jnr., laat sy ses kinders, tussen 17 tot 36 jaar oud, twee broers en 'n suster agter. Sy het ook kleinkinders.
Irene jnr., nou 19, het in 2013 as 'n 15-jarige bekendheid verwerf nadat sy as 'n atleet uit 'n plakkerskamp meer as 27 goue medaljes ingepalm het en nie enige skoene besit het nie. Sy het dié medaljes vir langafstandhardloop ontvang, ondanks die feit dat albei haar voete erg vermink is tydens 'n fratsongeluk toe sy klein was. Sy het op sewejarige ouderdom die meeste van haar tone verloor toe kookwater op haar voete geval het.
Hier volg 'n video wat destyds oor haar verhaal gemaak is.
Irene van Niekerk Krugersdorp
Vrou terug in hof oor k-woord
So hartseer, my innige simpatie aan die familie. Irene jnr jy is 'n pragtige jong meisie. Sterkte daar vir julle
Niemand help ons mense nie. Baie sterkte
Mag God vir jou, Irene en jou broers en susters en jou pa die berusting en vertroosting gee wat julle by niemand anders kan kry, in hierdie hartseer tyd met die afsterwe van jou moeder. Gaan voort in die lewe met jou geloof in God en jou loopbaan in atletiek, GOD sal jou altyd daarin lei.